b"\n_START_ARTICLE_\nMahon\xc4\x83\n_START_SECTION_\nDescriere\n_START_PARAGRAPH_\n\xc3\x8en manuscriptul lui Ioan Skylitzes, termenul grecesc \xce\x9c\xce\xb1\xcf\x87\xcf\x8e\xce\xbd\xce\xb7 (mahoni) provine de la verbul \xce\xbc\xce\xac\xcf\x87\xce\xb7 (mahi, lupta)\xc2\xa0; cuv\xc3\xa2ntul a fost preluat \xc3\xaen limbile turc\xc4\x83 (mavuna, mavna), arab\xc4\x83 (m\xc4\x81'un\xc7\x8eh ), italian (maona), rom\xc3\xa2n\xc4\x83 (mahon\xc4\x83), bulgar\xc4\x83, rus\xc4\x83 \xc8\x99i ucrainean\xc4\x83 (\xd0\x9c\xd0\xb0\xd1\x85\xd0\xbe\xd0\xbd\xd1\x8a). \xc3\x8en Marea Neagr\xc4\x83, desemneaz\xc4\x83 mari b\xc4\x83rci maritime late, cu fondul plat, cu v\xc3\xaesle, cu catarge \xc8\x99i vele amovibile, destinate transportului r\xc4\x83zboinicilor \xc8\x99i armamentului lor. Precum \xc8\x99i lotca, mahona tradi\xc8\x9bional\xc4\x83 avea prova \xc8\x99i pupa ridicate, pentru a rezista taluzurilor, iar pe cele dou\xc4\x83 borduri se puteau ag\xc4\x83\xc8\x9ba scuturile._NEWLINE_Mahona corespunde par\xc8\x9bial cu lighter-ul din limba englez\xc4\x83 \xc8\x99i cu barge-a din limba francez\xc4\x83, dar termenul englez lighter (\xe2\x80\x9ede u\xc8\x99urare\xe2\x80\x9d) indic\xc4\x83 mai mult folosirea dec\xc3\xa2t tipul navei: prin lighter se \xc3\xaen\xc8\x9beleg simultan tipuri diferite de ambarca\xc8\x9bii utilizate \xc3\xaen alimbare: mahona, \xc8\x99alanda, \xc8\x99lep-pontonul, \xc8\x99lepul, ceamul, pletina \xc8\x99. a._NEWLINE_Existau tipuri de mahone fluviale denumite \xc3\xaen limba rom\xc3\xa2n\xc4\x83 \xe2\x80\x9ebolozane\xe2\x80\x9d care se remorcau cu boi sau cai, \xc8\x99i uneori se manevrau cu ajutorul unor vele amovibile, unor v\xc3\xa2sle lungi \xc8\x99i al unor pr\xc4\x83jini proptite de fundul apei. Folosite ca bolozane dun\xc4\x83rene, transportau m\xc4\x83rfurile p\xc3\xa2n\xc4\x83 \xc3\xaen portul de destina\xc8\x9bie, pe distan\xc8\x9be lungi. Mahonele portuare \xc8\x99i maritime efectuau transporturi scurte (mahonare) legate de obicei de \xc3\xaenc\xc4\x83rcarea sau desc\xc4\x83rcarea navelor aflate \xc3\xaen rade, dane sau bazine, dar neput\xc3\xa2nd accede direct la cheu."